ĠMIEL IN-NATURA MALTIJA Nista' ngħid li l-artikli ta' Perspettivi bdewli l-vjaġġ tiegħi fid-dinja tal-kitba. Permezz tagħhom kelli l-opportunità li niltaqa' ma' diversi individwi li qasmu miegħi l-fehmiet u l-ġrajjiet tagħhom sabiex jiena nwassalhom lilkhom. Tawni wkoll iċ-ċans biex nifhem il-potenzjal tal-midja u kemm hu għaqli li wieħed ikun responsabbli fil-messaġġ li jibgħat f'kitbietu. Finalment dawn l-artikli dewwquni wkoll il-ħlewwa tas-sodisfazzjon meta tirċievi l-apprezzament tal-qarrejja. Iżda bħal f'kull ħaġa oħra, Perspettivi illum ser jaslu fi tmiemhom u bix-xieraq xtaqt nagħlaq l-aħħar artiklu b'dedikazzjoni għal dawk kollha li għoġobhom isegwuni matul dawn l-aħħar snin, permezz tal-ġmiel tar-ritratti li l-fotografu tan-natura Guido Bonett għoġbu jaqsam magħna. "In-natura minn dejjem kienet għal qalbi ħafna tant li ommi kienet tħobb tgħidli li l-ewwel kelma li jiena lissint kienet "allimal"," beda jirrakkuntali Guido bi tbissima. "Aktar il-quddiem inġbidt ukoll lejn il-qasam tal-fotografija sakemm eventwalment irnexxieli nżewweġ liż-żewġ imħabbiet tiegħi flimkien." Ma kellix wisq diffikultà biex nifhem x'ried jgħid hekk kif bdejt inqalleb il-paġni tal-ktieb riċenti tiegħu 'The Natural History of The Maltese Islands'. "Minn daqshekk inħossni xxurtjat għaliex minħabba li jiena midħla sewwa tan-natura, għandi aktar għarfien dwar fejn u meta nista' nsib ċerti speċi u ħlejqiet. Biex nagħtik eżempju nista' nurik dar-ritratt ta' koppja tal-ispeċi tad-debba tax-xitan ( ) li hu għall-qalbi ħafna kemm għad-dawl, il-kuluri, il-kompożizzjoni u l-azzjoni li rnexxieli nislet fih. Veru li jkun hemm element ta' kumbinazzjoni imma hawnhekk ngħidu aħna, kont ilni nara lil din il-koppja ddur 'l hemm u 'l hawn u kont naf li dawn l-insetti għandhom it-tendenza li jerġgħu lura fl-istess post minn ħin għall-ieħor. Bsart ukoll li ser naqbad din l-azzjoni u allura stennejt f'post adegwat sakemm ilmaħthom fil-pożizzjoni li xtaqt u ħadt ir-ritratt." Il-valur ta' ritratt jitqies proprju f'dik il-kapaċità li taqbad mument qasir u rrepetibbli fil-ħajja u tagħnih bl-eternità hekk kif imbagħad wieħed jista' jibqa' jara u jifli dik l-azzjoni għal kemm il-darba jrid. "Kont ilni erbgħa snin naħdem fuq dan il-ktieb. Dort il-gżejjer kollha f'Malta u Għawdex sabiex niġbor rikordju fotografiku tal-ispeċi lokali tal-fawna u l- flora. Ħadt madwar 8000 ritratt li 524 minnhom ġew inklużi f'dan il-ktieb. Qattajt siegħat sħaħ speċjalment fil-ġranet ta' tmiem il-ġimgħa nistenna bosta drabi f'pożizzjonijiet skomdi, kultant mixħut mal-art għal tuli fit-tajn, fil-kesħa u fis-sħana, għall-gdim tal-insetti u dak kollu li tiltaqa' miegħu f'dawn is-sitwazzjonijiet. Għaldaqstant meta mbagħad jirnexxielek tmur lura d-dar b'erbgħa ritratti sbieħ tħoss sodisfazzjon kbir, bħal ngħidu aħna meta nzertajt żewġt isriep qed jiġġieldu u rnexxieli naqbad dak il-mument taħt il-lenti tiegħi." Guido spjegali kif l-idea wara dan il-ktieb żvolġiet maż-żmien. "Peress li jiena membru tal-Malta Photographic Society, sħabi spiss kienu jistaqsuni kif kien jirnexxieli nieħu ċerti ritratti, liema lenti wżajt, x'apparat kelli bżonn, fejn insib ċerti insetti, f'liema żmien jikbru ċerti pjanti u fejn hu l-abitat ta' ċerti annimali? Għaldaqstant darba minnhom iddeċidejt li nibda nieħu xi ritratti ħalli niġborhom f'fuljetti li kellhom iservu ta' gwida f'dan il-qasam. Imma hekk kif beda għaddej iż-żmien u bdew jakkumulaw ir-ritratti, għaraft li kien hemm materjal biżżejjed biex isir dan il-ktieb." Fil-fatt taħt kull ritratt li jinkludi dan il-ktieb, wieħed isib ukoll indikat diversi dettalji dwar it-teknika u l-apparat li ġew utilizzati biex ittieħdet dik ix-xbieha. Barra minn hekk, sezzjoni minnu hija wkoll immirata lejn dawk li huma interessati li jitħajjru jiġbdu ritratti tajbin tan-natura. "Permezz ta' dan il-ktieb xtaqt inħajjar aktar individwi biex jinteressaw ruħhom fin-natura għanja tal-gżejjer tagħna: kemm biex nuri l-potenzjal tal-varjetà tal-ispeċi li jeżistu, kemm biex nistieden lil dawk li qatt ma qabdu kamera b'idejhom ħalli jittantaw jiġbdu l-ewwel ritratti tagħhom u anki biex nispira lil fotografi oħrajn li forsi ma tawx ħafna importanza lil dan il-qasam sabiex jiftħu għajnejhom għall-possibilitajiet li toffri n-natura. Nixtieq niċċara illi f'dan il-ktieb wieħed ser isib ideat bażiċi tat-teknika li tista' tintuża fir-rigward tal-fotografija tan-natura peress li f'dan il-qasam wieħed jeħtieġ apparat apposta u azzjoni partikolari ta' kif għandu jersaq lejn insett, annimal jew pjanta. Iżda naturalment għalkemm jeżistu ċerti regoli, xorta waħda nemmen li wieħed għandu jesperimenta sabiex jakkwista riżultati interessanti u oriġinali." Għal aktar minn darba Guido saħaq illi l-għan prinċipali tiegħu huwa li jkisser il-mentalità li fil-gżejjer Maltin m'hawnx ħafna natura x'tara. "Teżisti l-idea żbaljata li pajjiżna huwa fqir f'dan il-qasam imma jaħasra ħafna ma jafux kemm huma żbaljati! Infatti mhux darba u tnejn li nara wħud jistagħġbu meta jaraw ċerti ritratti tiegħi għax ma jkunux iridu jemmnu li dawk il-ħlejqiet jgħixu f'pajjiżna: bħal ngħidu aħna numru ta' rettili li jiena nħobb niġbed ħafna kemm għax diffiċli ferm biex tieħu ritratt ta' wieħed minnhom u anki għax ġeneralment mhumiex il-favoriti ta' fotografi oħra. Bosta mill-ispeċi tan-natura trid tmur tfittixhom għax dawn iżommu 'l bogħod min-nies u mhux la kemm tarahom kif ġieb u laħaq. Oħrajn jgħixu fl-abitat partikolari tagħhom il-barra mill-bini, kultant saħansitra fuq xi gżira iżolata bħal Filfla. Dawk kollha li qallbu l-paġni numerużi ta' dan il-ktieb kienu mpressjonati bil-varjetà tal-ħolqien lokali li jinkludi. Nittama li permezz tiegħu finalment il-Maltin u l-Għawdxin jifhmu r-rikkezza tal-wirt naturali li pajjiżna hu mogħni bihom." Iżda l-ktieb ma jurikx dan biss! Għalkemm ormaj Guido huwa sinonimu mal-fotografija tan-natura fejn anki rebaħ bosta unuri kemm lokali u anki internazzjonali, intbaħt li dan il-fotografu għandu kwalità prezzjuża u rari – l-umiltà. U għaldaqstant hu jħalli f'idejk biex tiddeċiedi dwar il-livell tat-talent impressjonanti li dawn ir-ritratti nġibdu bih. Min-naħa tiegħi m'għandix dubju li hekk kif jiġi f'idejkhom dan il-ktieb, intom ukoll ser tagħrfu dan ma' l-ewwel daqqa t'għajn li ser tagħtu lejn ir-ritratti tiegħu. (Nota: Dan l-artiklu ġie ppubblikat fit-Torċa tat-18 ta' Diċembru 2011) fotografija fotografu tan-natura Torċa
ĠMIEL IN-NATURA MALTIJA